Min treårige søn har netop fået konstateret børneeksem. Det er jeg meget ulykkelig over, for jeg frygter, det kan føre til forskellige allergier. Hele sit korte liv har han ofte været syg, og han har også haft forskellige udslæt, som altså først nu har fået en diagnose. Hvad kan jeg gøre for at forebygge allergi? Jeg har overvejet at købe allergivenlige dyner, puder og sengetøj, men det er dyrt, og jeg har ikke lyst til at bruge en masse penge på noget, som måske ikke gør nogen forskel. Hjælper dynerne? Og bør jeg også holde ham fra kæledyr? Er der noget mad, der kan give allergi?
Velkommen til en hel række bekymringer, som vil følge dig resten af livet. Bekymringerne begynder den dag, man bliver forælder, og jeg kan afsløre, at der bliver flere og værre bekymringer de næste mange år. Sådan er livet som forælder, og det er et vilkår, man skal lære at være i – helst uden at blive ulykkelig, for så kan man være ulykkelig i rigtig mange år. Statistisk set har undersøgelser vist, at 20-30 procent af de børn, der har mild børneeksem, også udvikler allergisk astma. Hvis de har svær og langvarig eksem, er det helt op til 70 procent, der får astma. Det vil sige, at der er cirka 80 procents chance for, at der ikke opstår astma eller allergier hos din søn, medmindre han har meget svær børneeksem. Og hvis der skulle opstå allergier, er de fleste til at behandle nu om dage. Jeg har sat et lille diagram ind, som du kan se nedenfor, der giver et praj om, hvor hyppigt allergi, eksem, astma og høfeber er i de forskellige aldre. Husk, at diagrammet ikke skelner mellem let og svær høfeber, men inkluderer alle med diagnosen. Bemærk, at kurven for eksem falder flot hen ved 5-7-årsalderen. Kurven skal ikke forstås sådan, at det er de samme børn, der lider af alle sygdommene, men blot hvor hyppige sygdommene er i befolkningen. Mit bedste råd må være at nyde hver dag med din dejlige 3-årige. Forsøg at gøre en leg ud af påsmøringerne med steroidcremer og fugtpleje. Husk at kramme og elske og beslutte jer for, at I venter med bekymringerne, til I ved, om der var noget at bekymre jer om.